SET ปิดพุ่งกระฉูด 55 จุด แวลู่ทะลัก 1.67 แสนลบ. สูงสุดรอบกว่า 1 ปี! รับวัคซีนต้านโควิดคืบ
SET ปิดพุ่งกระฉูด 55 จุด แวลู่ทะลัก 1.67 แสนลบ. สูงสุดรอบกว่า 1 ปี! รับวัคซีนต้านโควิดคืบ โดยดัชนีปิดตลาดวันนี้ ที่ระดับ 1,341.24 จุด บวก 55.36 จุด หรือ 4.31% มูลค่าการซื้อขาย 1.67 แสนล้านบาท
10 พ.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,341.24 จุด บวก 55.36 จุด หรือ 4.31% มูลค่าการซื้อขาย 1.67 แสนล้านบาท โดยมูลค่าซื้อขายวันนี้ ถือเป็นการทำจุดสูงสุดในรอบกว่า 1 ปี 5 เดือน นับตั้งแต่มูลค่าซื้อขายอยู่ที่ระดับ 2.05 แสนล้านบาท เมื่อวันที่ 28 พ.ค.62
10 หุ้นดันดัชนีวันนี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยวันนี้ปรับตัวขึ้นแรงตอบรับพัฒนาการวัคซีนต้านไวรัสโควิด-19 หลังจากไฟเซอร์ และ BioNTech แถลงผลการทดลองร่วมกันพัฒนาวัคซีนมีประสิทธิภาพมากกว่า 90% ในการป้องกันไวรัสโควิด-19 ขณะที่ประเทศไทยเน้นเศรษฐกิจด้านการท่องเที่ยว ทำให้วันนี้หุ้นกลุ่มท่องเที่ยว, สายการบิน และโรงแรม ต่างกลับมาขึ้นอย่างโดดเด่นช่วยหนุนตลาดฯให้ขึ้นแรงได้ดีกว่าตลาดต่างประเทศ
โดยตลาดหุ้นในภูมิภาคเอเชียวันนี้ส่วนใหญ่บวกได้แต่ก็ยังน้อยกว่าบ้านเรา ขณะที่ตลาดในยุโรปเทรดบ่ายนี้แกว่งแคบทั้งแดนบวก-ลบหลังปรับขึ้นไปมากถึง 10% ในช่วงที่ผ่านมา
ทั้งนี้ ยังต้องติดตามความคืบหน้าของประธานาธิบดีโดนัลด์ ทรัมป์ ด้วยหลังจากที่ไม่ยอมรับความพ่ายแพ้การเลือกตั้งประธานาธิบดีสหรัฐสำหรับตลาดบ้านเราจะต้องจับตานักลงทุนต่างชาติซื้อสุทธิหรือไม่ และซื้อมากหรือน้อย เพราะจะมีผลต่อการลงทุนในวันพรุ่งนี้เช่นกัน และการปรับน้ำหนักลงทุนของ MSCI ที่จะรู้ผลวันพรุ่งนี้ รวมถึงติดตามการทยอยประกาศผลประกอบการของบริษัทจดทะเบียนต่อไป
สำหรับแนวโน้มการลงทุนในวันพรุ่งนี้ (11 พ.ย.) นายถนอมศักดิ์ กล่าวว่า ตลาดฯยังมีโอกาสปรับตัวขึ้นไปได้ก่อนแต่ก็คงไม่มาก และก็ยังมีโอกาสพักตัวได้ระหว่างทาง
พร้อมให้แนวรับ 1,320-1,316 จุด ส่วนแนวต้าน 1,350-1,360 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
AOT    มูลค่าการซื้อขาย   21,401.57 ล้านบาท  ปิดที่  67.75 บาท  เพิ่มขึ้น 10.50 บาท
KBANK  มูลค่าการซื้อขาย   10,713.43 ล้านบาท  ปิดที่  94.25 บาท  เพิ่มขึ้น 13.75 บาท
MINT   มูลค่าการซื้อขาย    9,316.69 ล้านบาท  ปิดที่  23.10 บาท  เพิ่มขึ้น  4.80 บาท
PTT    มูลค่าการซื้อขาย    6,600.55 ล้านบาท  ปิดที่  38.25 บาท  เพิ่มขึ้น  3.50 บาท
STGT   มูลค่าการซื้อขาย    6,287.08 ล้านบาท  ปิดที่  68.50 บาท  ลดลง  19.00 บาท
ตลาดหุ้นเอเชีย
